Document ID: 32005D0118

32005D0118
L 037/14
SLUŽBENI LIST EUROPSKE UNIJE
ODLUKA EUROPSKOG PARLAMENTA, VIJEĆA, KOMISIJE, SUDA, REVIZORSKOG SUDA, EUROPSKOGA GOSPODARSKOG I SOCIJALNOG ODBORA, ODBORA REGIJA I OMBUDSMANA
od 26. siječnja 2005.
o osnivanju Europske škole za javnu upravu
(2005/118/EZ)
EUROPSKI PARLAMENT, VIJEĆE EUROPSKE UNIJE, KOMISIJA EUROPSKIH ZAJEDNICA, SUD, REVIZORSKI SUD, EUROPSKI GOSPODARSKI I SOCIJALNI ODBOR, ODBOR REGIJA, EUROPSKI OMBUDSMAN,
uzimajući u obzir Pravilnik o osoblju za dužnosnike Europskih zajednica i Uvjete zaposlenja ostalih službenika Europskih zajednica kako su utvrđeni Uredbom Vijeća (EEZ, Euratom, EZUČ) br. 259/68 (1), a posebno članak 2. stavak 2. Pravilnika o osoblju,
nakon savjetovanja s Odborom za Pravilnik o osoblju,
budući da:
(1)
Institucije bi trebale više ulagati u profesionalno osposobljavanje svojeg osoblja.
(2)
Veća međuinstitucionalna suradnja u ovom području dovela bi do sinergija u smislu ljudskih potencijala i izvora financiranja, istodobno jačajući razmjenu između institucija i širenje zajedničkih vrijednosti i usklađene prakse.
(3)
U tu svrhu, trebalo bi zajedničkom međuinstitucionalnom tijelu dati sredstva za određene vrste profesionalnog osposobljavanja namijenjenog dužnosnicima i ostalim službenicima Europskih zajednica.
(4)
Radi ekonomičnosti i učinkovitosti, to bi zajedničko tijelo trebalo, barem u početku njegovog djelovanja, administrativno povezati s već postojećim međuinstitucionalnim tijelom, Uredom Europskih zajednica za odabir osoblja, osnovanim Odlukom 2002/620/EZ Europskog parlamenta, Vijeća, Komisije, Suda, Revizorskog suda, Gospodarskog i socijalnog odbora, Odbora regija i Ombudsmana (2),
ODLUČILI SU:
Članak 1.
Osnivanje Europske škole za javnu upravu
Ovim se osniva Europska škola za javnu upravu, dalje u tekstu „Škola”.
Članak 2.
Dužnosti
1. Škola provodi određene vrste profesionalnog osposobljavanja u ime institucija potpisnica ove Odluke (dalje u tekstu „institucije”) i u okviru usmjerenja koje su odredile s ciljem poboljšanja ljudskih potencijala i razvoja osobne karijere.
2. Kao što su to institucije zatražile, Škola:
(a)
osmišljava, organizira i ocjenjuje aktivnosti osposobljavanja;
(b)
olakšava sudjelovanje u vanjskim aktivnostima osposobljavanja;
(c)
izvršava sve zadaće koje se odnose na njezine dužnosti ili im daju potporu.
3. Glavni tajnici institucija, tajnik Suda i predstavnik Ombudsmana utvrđuju i, u slučaju kada je to potrebno, mijenjaju područja osposobljavanja koja bi Škola trebala obuhvaćati.
4. Na zahtjev bilo koje institucije, tijela, ureda ili agencije, Škola im može pružiti pomoć u provođenju profesionalnog osposobljavanja, uz novčanu naknadu.
Članak 3.
Zahtjevi, pritužbe i žalbe
Zahtjevi i pritužbe koji se odnose na izvršavanje ovlasti dodijeljenih u skladu s člankom 2. stavkom 2. podnose se Školi. Eventualne žalbe iz ovih područja podnose se protiv Komisije.
Članak 4.
Povezanost
1. Škola je administrativno povezana s Uredom Europskih zajednica za odabir osoblja, dalje u tekstu „Ured”.
2. Ta povezanost znači posebno da:
-
Upravljački odbor Ureda djeluje kao Upravljački odbor Škole,
-
ravnatelj Škole je voditelj Ureda,
-
osoblje Škole upućuje se na radna mjesta koja pripadaju Uredu,
-
prihodi i rashodi Škole čine sastavni dio proračuna Ureda.
3. Najkasnije do 15. veljače 2008., ta se povezanost može prekinuti odlukom Upravljačkog odbora donesenom kvalificiranom većinom kako je određeno člankom 5. stavkom 6. Odluke 2002/621/EZ glavnih tajnika Europskog parlamenta, Vijeća i Komisije, tajnika Suda, glavnih tajnika Revizorskog suda, Gospodarskog i socijalnog odbora, Odbora regija i predstavnika Europskog ombudsmana (3) i pod uvjetom da je barem pet institucija potpisnica s tim suglasno.
Članak 5.
Provedba
Glavni tajnici Europskog parlamenta, Vijeća i Komisije, tajnik Suda, glavni tajnici Revizorskog suda, Gospodarskog i socijalnog odbora, Odbora regija i predstavnik Europskog ombudsmana sporazumno poduzimaju mjere potrebne za provedbu ove Odluke.
Članak 6.
Stupanje na snagu
Ova Odluka proizvodi učinke na dan objave u Službenom listu Europske unije.
Sastavljeno u Bruxellesu 26. siječnja 2005.

Labels: 12
9
15